# ஈரியல்பு (வேதியியல்)



இரசாயனவியலில் ஒரு மூலக்கூறு அமிலமாகவும் காரமாகவும் செயற்படக்கூடிய இயல்பே **ஈரியல்பு** (*Amphoterism*) எனப்படுகின்றது. பல உலோகங்கள் ஈரியல்புள்ள ஒக்சைட்டுகளை உருவாக்குகின்றன. நாகம், வெள்ளீயம், ஈயம், அலுமினியம், பெரிலியம் ஆகிய உலோகங்களின் ஒக்சைட்டுகள் ஈரியல்புள்ள பதார்த்தங்களுக்கு உதாரணங்களாகும். இவ்வீரியல்பு ஒக்சைட்டின் ஒக்சியேற்றும் நிலையில் தங்கியுள்ளது.  
ஈரியல்புப் பதார்த்தங்களில் ஒக்சைட்டுகள் மாத்திரமல்லாமல் H<sup>+</sup> அயன்களை ஏற்றுக்கொள்ளக்கூடிய மற்றும் வழங்கக்கூடிய பல மூலக்கூறுகளும் அடங்குகின்றன. இவற்றிற்கு புரதங்களும் அமினோவமிலங்களும் சிறந்த உதாரணங்களாகும். இவற்றிலுள்ள காபொக்சைல் செயற்பாட்டுக் குழு H<sup>+</sup> அயனை வழங்கும், அமைன் குழு H<sup>+</sup> அயனை ஏற்றுக்கொள்ளும். நீர் மற்றும் அமோனியா போன்ற தானாக அயனாக்கமடையும் முனைவாக்கமுடைய மூலக்கூறுகளும் ஈரியல்பைக் காட்டுகின்றன.  

## ஈரியல்புள்ள ஒக்சைட்டுகளும், ஐதரொக்சைட்டுகளும்

அமிலம், காரம் இரண்டுடனும் நாக ஒக்சைட்டு (ZnO) தாக்கமடையக்கூடியது:  
- அமிலத்தில்: ZnO + 2H<sup>+</sup> → Zn<sup>2+</sup> + H<sub>2</sub>O
- காரத்தில்: ZnO + H<sub>2</sub>O + 2 OH<sup>-</sup> → [Zn(OH)<sub>4</sub>]<sup>2-</sup>

அலுமினியம் ஐதரொக்சைட்டும் ஈரியல்புள்ளதாகும் (சுருக்கப்பட்ட தாக்கம்)  
- காரமாக ஒரு அமிலத்தை நடுநிலையாக்கல்: Al(OH)<sub>3</sub> + 3 HCl → AlCl<sub>3</sub> + 3 H<sub>2</sub>O
- அமிலமாக ஒரு காரத்தை நடுநிலையாக்கல்: Al(OH)<sub>3</sub> + NaOH → Na[Al(OH)<sub>4</sub>]

வேறு சில ஈரியல்புச் சேர்மங்கள்:  
- பெரிலியம் ஐதரொக்சைட்டு
  - அமிலத்துடன் தாக்கம்: Be(OH)<sub>2</sub> + 2 HCl → BeCl<sub>2</sub> + 2 H<sub>2</sub>O
  - காரத்துடன் தாக்கம்: Be(OH)<sub>2</sub> + 2 NaOH → Na<sub>2</sub>[Be(OH)<sub>4</sub>]
- அலுமினியம் ஒக்சைட்டு
  - அமிலத்துடன் தாக்கம்: Al<sub>2</sub>O<sub>3</sub> + 3 H<sub>2</sub>O + 6 H<sub>3</sub>O<sup>+</sup>(aq) → 2 [Al(H<sub>2</sub>O)<sub>6</sub>]<sup>3+</sup>(aq)
  - காரத்துடன் தாக்கம்: Al<sub>2</sub>O<sub>3</sub> + 3 H<sub>2</sub>O + 2 OH<sup>-</sup>(aq) → 2 [Al(OH)<sub>4</sub>]<sup>-</sup>(aq)
- ஈய(II)ஒக்சைட்டு
  - அமிலத்துடன் தாக்கம்: PbO + 2 HCl → PbCl<sub>2</sub> + H<sub>2</sub>O
  - காரத்துடன் தாக்கம்: PbO + 2 NaOH + H<sub>2</sub>O → Na<sub>2</sub>[Pb(OH)<sub>4</sub>]

## ஈரியல்புள்ள மூலக்கூறுகள்

புரொன்ஸ்டட்-லௌரி கொள்கையின் படி அமிலங்கள் நேர்மின்னி வழங்குனராகவும், காரங்கள் நேர்மின்னியை ஏற்றுக்கொள்பனவாகவும் தொழிற்படுகின்றன. ஆனால் அமிலத்தன்மைக்கும், காரத்தன்மைக்கும் இடைப்பட்ட ஈரியல்புள்ள பதார்த்தங்கள் நேர்மின்னியை (அல்லது ஐதரசன் அயன்) சில சந்தர்ப்பத்தில் வழங்குகின்றன; சில சந்தர்ப்பத்தில் ஏற்றுக்கொள்கின்றன. நீர், அமோனியா, அமினோ அமிலங்கள், HCO<sub>3</sub><sup>-</sup> மற்றும் HSO<sub>4</sub><sup>-</sup> அயன்கள் ஈரியல்பைக் காட்டும் மூலக்கூறுகளாகும்.  

ஐதரசன் காபனேற்று (அல்லது இருகாபனேற்று) அயன் காரமாக செயற்படலாம்:  
:HCO<sub>3</sub><sup>-</sup> + H<sub>3</sub>O<sup>+</sup> → H<sub>2</sub>CO<sub>3</sub> + H<sub>2</sub>O  

அது அமிலமாகவும் செயற்படலாம்:  
:HCO<sub>3</sub><sup>-</sup> + OH<sup>-</sup> → CO<sub>3</sub><sup>2-</sup> + H<sub>2</sub>O  

ஐதரசன் குளோரைட்டு போன்ற அமிலங்களுடன் தாக்கமடையும் போது நீர் காரமாகச் செயற்படும் இயல்புடையது:  
:H<sub>2</sub>O + HCl → H<sub>3</sub>O<sup>+</sup> + Cl<sup>-</sup>,  

அமோனியா போன்ற மென்காரத்தோடு தாக்கமடையும் போது நீர் அமிலமாகச் செயற்படுகின்றது:  
:H<sub>2</sub>O + NH<sub>3</sub> → NH<sub>4</sub><sup>+</sup> + OH<sup>-</sup>